- Mak
- <
- 5
- >

5
Ömenöŋ bau uruŋine gegetka azinöŋ ölöwahot.
Mat 8.28-34; Luk 8.26-39
1 Mewö asuhuiga aŋgö kutuba likepŋe Gerasin yeŋgö gölmenöŋ aŋgotket. 2 Aŋgota körökŋe öŋgögetka Jisösnöŋ waŋge mosöriga miaŋgöreŋök azi ömeŋambuk kun mi qaksirinöhök kaba kinda Jisös miwikŋaiyök. 3 Azi mi qaksirinöŋ mala qamöt köteŋi esiba urorohoget ahögeraŋgöreŋ ahöm malök. Azi körekŋön könaböröŋi tapep (muŋgamuŋga) kösönöŋ jöhöbingö osiba malget. 4 Indimŋi gwötpuk könaŋi tapep kösönöŋ jöhöba börötakŋi qeba malgetmö, börö takŋi kusula köna kösöŋi titikutuba maliga körekŋan i galöm köl osiget. 5 Osiba suŋgem asak dop sundan qaksirigö köt köteŋnöŋ me kunduŋe laŋlaŋ ahöba malök. Mewö mala silata qeta sileŋi kötnöŋ qem kutumutuba malök.
6 Jisösnöŋ tikep kaiga eka ösumŋan kaba gölmenöŋ kösutŋe geba simin kölök. 7-8 Simin köliga Jisösnöŋ ömeŋi mi kewö jim waŋgimamgöra ahök, “Öme bölöŋi! Gi mönö azi ki mosöta anöŋ!” Mewö jimamgöra aiga qet bölöbölö ketaŋi qeta jiyök, “Aek! Gi Jisös, Anutu öŋgöŋgöŋaŋgö Nahönŋi akzan. Gi denöwö ak niŋgimamgöra kazan? Nöŋön Anutugö jemesoholŋe ulet gihizal: Gi keu jöhöba jöjöpaŋ keunöŋ jim köhöiba mönö sihimbölö könöpŋambuk kude ak niŋginöŋ.”
9 Mewö jiiga kewö qesiyök, “Gi qetki niŋi?” Qesiiga jiget, “Nini gwötpuk maljinaŋgöra qetnini Lijön jizin.” Mi nanine keunöŋ Kerök kambu ketaŋi. 10 Mewö jiba kapaŋ köla kewö ulet waŋgiget, “Gi neŋguataŋgöbanak, mewö mönö gölme kiaŋgöreŋök kude melaim neŋgiman.”
11 Kösutŋine kunduŋi marömŋe miaŋgöreŋ bau kambu ketaŋi kun gwözözak uruŋe kuluŋda malget. 12 Miaŋgöra ömenöŋ kewö jiba Jisös ulet waŋgiget, “Göŋön melaim neŋginöŋga nini ölöp bau mieŋgö uruŋine gebin.” 13 Jigetka “Mönö anda geget,” jiba jim kutum eŋgiiga azi uruŋeyök kota anda bau uruŋine geget. Gegetka miaŋgöreŋök bau kambu 2000 miaŋgö dop mi mönö luhuba nembönembönöŋ anda jororoŋgöba o aŋgönöŋ geba nemulahöba kömuget.
14 Kömugetka bau galöm yeŋön ölöŋ unjurata taon aka miri morömorö miaŋgöreŋ anda keu buzupŋi jiget. Jiget mötketka ambazip sesegilgil yeŋön yuai asuhuyöhi, mi ekingöra kaget. 15 Kaba Jisösgöreŋ kaŋgota eketka azi öme kambuŋambuknöŋ malöhaŋön mönö opo sileötaŋi törörök jöhöba tata uruŋi amöriiga imbi mötmötŋi pakpak asuhuiga eka awöwöliget. 16 Kingetka bau mi denöwö geba kömugeri aka azi ömeŋambuk yaŋgöreŋ yuai asuhuyöhi, mi ekeraŋön kösohot yahöt mi jiget mötket.
17 Möta kinda Jisösnöŋ mindimindiri sel gölmeŋini mosöta anmapkö ulet waŋgiget.
18 Ulet waŋgigetka mosöta waŋgenöŋ öŋgömamgöra ahiga azi ömeŋambuk malöhaŋön kaba Jisösbuk mohotŋe anda malmamgöra qesiyök.”
19 Qesiyökmö, Jisösnöŋ qetal waŋgiba kewö jii mörök, “Gi mönö mirige anda tinitosolomurupki eŋgeka Kembunöŋ aŋgöletot ketaŋi aka ak-kömum gihiyöhi, miaŋgö kösohotŋi jinöŋga mötme.”
20 Mewö jiiga mosöta anda Jisösnöŋ aŋgöletot ketaŋi ketaŋi ak waŋgiyöhi, miaŋgö keuŋi könahiba Ten-taon distrik uruŋe jim sehiiga körekŋan welipköget. Mewö.
Jairusnöŋ böratŋaŋgöra Jisös köuluköyök.
Mat 9.18-26; Luk 8.40-56
21 Jisösnöŋ waŋgenöŋ öŋgöba liliŋgöba aŋgö kutuba likepŋe kaiga ambazip kambu gwötpukŋan yaŋgöreŋ kaba tokogetka aŋgö jitŋe kinget. 22 Kingetka köuluk mirigö keu galöm kun qetŋi Jairus yaŋön kaba Jisös eka wösöŋe geba simin köl waŋgiyök. 23 Simin köl waŋgiba kapaŋ köla köuluköba kewö jiyök, “Böratni moröŋan mönö kömumamgö akza. Mönö kaba börögi qakŋe alnöŋga ölöwaka toroqeba malma.”
24 Mewö jiba Jisös waŋgiriga mohotŋe anohotka ambazip kambulelembe yeŋön andöŋire anda ölöqölököba liliköm etkiba anget. Mewö.
Kawöl ambi kunöŋ Jisösgö malukuŋi misiriyök.
25 Angetka miaŋgöreŋ sutŋine ambi kun malök. Yaŋön (yara) yambu 12:gö dop köiŋnöŋ ehiga nalö dop kawöl yöhöiga malök. 26 Mewö mala sihimbölö gwötpuk möriga sile galöm gwötpukŋan yaŋgö nup megetka baukbauk kun kude miwikŋaiba malök. Yaŋön sile galöm ambazip yeŋgö töwaŋinaŋgöra moneŋ inapŋi körek gila malökmö, kawölŋi miaŋön mönö mem bölim waŋgiiga malök. 27-28 Mewö mala Jisösgö buzupŋi möta kewö jiyök, “Nöŋön i oseimamgö möt lömböriba malukuŋeyök borom kun misiribileŋak ewö, mönö ölöp ölöwakŋam.” Mewö jiba ambazip kambu sutŋine Jisösgö andöŋe anda malukuŋe misiriyök.
29 Misiriiga sepŋi miaŋgöreŋök jöpköiga qemjem-mamjeŋan qahöwahiga sileŋan ölöwahiga mörök. 30 Ölöwahiga Jisösnöŋ miaŋgöreök ösumŋi kun kutuba anöhi mi möta ambazip kambu sutŋine liliŋgöba jiyök, “Daŋön malukuni misiriza?”
31 Mewö jiiga gwarekurupŋan kewö jiget mörök, “Ambazip kambunöŋ ölököba liliköm gihiba goseize. Mi eka denöwö ‘Daŋön nömisiriza?’ jizan?”
32 Mewö jigetmö, Jisösnöŋ kunbuk “Daŋön mi akza?” jiba mi miwikŋaimamgöra liliŋgöba uba eŋgehök. 33 Eŋgehiga ambi sileŋe angöletot asuhuyöhi, yaŋön mi möta miaŋgöra keŋgötŋi möta jönömŋi unduiga kaba Jisösgö wösöŋe geba simin köla könaŋi pakpak jiiga mörök. 34 Jisösnöŋ mi möta kewö jii mörök, “Böratni, mötnaripkan mönö mem ölöwak gihiza. Qemjem-mamjeŋgan mönö qahöwahiga ölöp urubönjöŋnöŋ anman.” Mewö.
Jisösnöŋ Jairusgö böratŋi mem guliyök.
35 Keu mewö jiba kiniga köuluk mirigö keu galömŋaŋgö mireyök kunŋan welen kaba Jairusgöra jiyök, “Böratki kömuza! Miaŋgöra böhigö qakŋe lömböt toroqeba kude alman.”
36 Jiiga Jisösnöŋ keu miaŋgö nönöŋgan aka köuluk mirigö keu galömŋi kewö jii mörök, “Keŋgötki kude mötnöŋ! Mönö ni möt narim niŋginöŋ.” 37 Mewö jiba ambazip tosatŋi eŋgömosöta Pitö, Jeims aka Jeimsgö munŋi Jon miyök eŋguaŋgiri i wuataŋgöba anget. 38 Anda köuluk mirigö keu galömŋaŋgö mire aŋgotketka ambazip kambu göju megetka eŋgehök. Gwötpukŋan jiŋgeŋ köla köhöikŋanök sahöta amburereŋ meget. 39 Eŋgeka mire öŋgöba kewö jii mötket, “Iŋini mönö wuanöŋgöra göju memba sahötze? Morö miaŋön qahö kömuzapmö, gaunök ahöza.”
40 Mewö jii mötket gönahit ewö aiga gön köl waŋgigetmö, yaŋön i körek eŋguataŋgöba morögö iwinamŋi aka tosatŋi yambuk malgeri, miyök eŋguaŋgiriga morönöŋ ahöyöhaŋgöreŋ öŋgöget. 41 Öŋgögetka börat mi böröŋe memba yaŋgöra jiyök, “Talita kum.” Mi nanine keunöŋ Ambi moröŋi, ni göhöra jizal: Mönö wahötnöŋ!
42 Mewö jiiga ambi (yara) yambuŋi 12 miaŋön mönö miaŋgöreŋök wahöta kinda anda kayök. Mewö aiga eka kesötŋini yöhözömgöba welipköget. 43 Welipkögetka miaŋgö buzupŋi kun jiget mötpepukö jiba soŋgo köhöikŋi al eŋgiyök. Al eŋgiba ambi moröŋi numbu nene waŋgiget nemapkö jiyök. Mewö.

- Mak
- <
- 5
- >

© 1992, 2002 BSPNG