- Jon
- <
- 19
- >

19
Pailötnöŋ Jisös maripomnöŋ kömumapkö jim teköyök.
1 Silata qetketka Pailötnöŋ Jisös waŋgita anda jiiga yarö azi yeŋön ihilek wahiŋambuknöŋ tauköba qeget. 2 Yarö azi yeŋön tauköba mepaqepaik kewö ak waŋgiget: Yeŋön Jisös qeba kösö wahiŋambuk memba köpeiba ila möhamgöba nöröpŋe kölget geiga maluku pisikŋi gugakgugakŋambuk mi köl waŋgigetka geyök. 3 Mewö aka kösutŋe areŋgöba kinda jiget, “Owe owe! Juda eŋgö Kiŋ Kembuŋini, owe!” Mewö jiba nuŋgulumŋe gwötpuk qekötahöget.
4 Mewö mepaqepaik ak waŋgigetka Pailötnöŋ kunbuk yaigepŋe geba kewö jii mötket, “Mötket! Nöŋön azi mi kewöta pinjitŋi kun qahö miwikŋaizal. Miaŋgöra i kunbuk waŋgitpiga eŋgö jeŋine eriga könaŋi mewö möt kutuba ekŋe.” 5 Mewö jii mötketka Jisösnöŋ eta söndakŋe kini kewö eket: Tosatŋan kösö wahibuknöŋ ila köpeiba nöröpŋe köla maluku pisikŋi gugakgugakpuk köl waŋgigetka kiniga Pailötnöŋ jii kewö mötket, “Azi ölŋi ki eket!”
6 Mewö jii mötketka jike nup galöm aka naŋgu galöm (sikiriti) yeŋön i eka keu wölwölbuk qeta jiget, “Maripomnöŋ qeget kömuma. Maripomnöŋ qeget kömuma.” Mewö jigetka Pailötnöŋ jitŋine memba kewö jii mötket, “Nöŋön pinjitŋi kun qahö miwikŋaizal. Miaŋgöra iŋini mönö nanŋinök i memba maripomnöŋ qeget kömumbawak.”
7 Juda jitŋememe yeŋön keu mi möta kapaŋ köla kewö jiget, “Neŋgöreŋ Köna keu ahöza. Keu miaŋgö dop kewöringa kömumawaŋgö dop akza. Nanŋi memba öŋgöba ‘Anutugö nahönŋi akzal,’ jimakza. Miaŋgöra mönö kömupkö buŋaya aiga dop kölma.”
8 Mewö kapaŋ köla jigetka Pailötnöŋ möta bönŋi wahöriga jönömŋi undui keŋgötŋi mörök. 9 Mewö möta Jisös waŋgita kunbuk jakömbuak miri uruŋe öŋgöba kewö qesim waŋgiyök, “Gi denikegöra?” Qesim waŋgiyökmö, yaŋön kitipŋi kun qahö meleŋda keu bök kinök. 10 Keu bök kiniga kewö jii mörök, “Gi nöŋgöra keu kitipŋi kun meleŋman me qahö? Nöŋön jim teköbiga pösat gihime me maripomnöŋ guhugetka kömuman. Miaŋgö kukösumŋi mi nöŋgöreŋ ahöza. Miaŋgö könaŋi mötzan me qahö?”
11 Mewö jii möta kewö meleŋ waŋgiyök, “Kunöŋ euyaŋgöreŋök kukösum qahö al gihiyök ewö, gi mönö azi omaŋi mala yuai ak niŋgimangö osibanak. Miaŋgöra azi kun daŋön ni göhö böröge al niŋgizawi, yaŋgö siŋgisöndokŋan mönö göhöreŋ pinjit oŋgita ketaŋi akza.”
12 Mewö meleŋ waŋgiyöhaŋgöra aka Pailötnöŋ Jisös pösari etmapkö kapaŋ kölök. Mewö kapaŋ kölökmö, Juda yeŋön qet gigilahöba kewö jiget, “Pösatnöŋga etma ewö, mönö sisa kiŋgö alaŋi qahö toroqeba aka malman. Kunöŋ nanŋaŋgö möri öŋgöiga ‘Kiŋ kembuya akzal’ jizawi, yaŋön mönö sisa kiŋ tuarenjoŋ ak waŋgiza.”
13 Mewö jigetka keu mi möta jim kutuiga Jisös waŋgita yaigep etket. Etketka premiö Pailötnöŋ jake kun kötnöŋ ala tömbulget ahöyöhi, miaŋgöreŋ öŋgöba keu jimtekötekögö dum tatatŋe eta tarök. Jake miaŋgö qetŋi Hibru keunöŋ Gabata jimalget. Mi nanine keunöŋ Jake Kötnöŋ mem tömbultömbulŋi. 14 Eta taröhi, Juda ambazipnöŋ wehön miaŋgöreŋ ak-kömukömu kendon tatpingöra jöjöröget. Wehön mi aiga silim bibiŋi dopdowiiga Pailötnöŋ dum tatatŋe tata Juda yeŋgöra kewö jii mötket, “Eket, eŋgö kiŋ kembuŋini ki!”
15 Mewö jii möta qet gigilahöget, “Yapmakek! Yapmakek! Maripomnöŋ qeget kömuma!” Qet gigilahögetka kewö jiyök, “Eŋgö kiŋ kembuŋinaŋgö keuŋi jim teköbiga maripomnöŋ öŋgömapköra jize me?” Mewö jiiga jike nup galöm yeŋön meleŋda jiget, “Sisa kiŋnöŋ mohok kiŋ kembunina akza. Neŋgöreŋ kiŋ kembu murutŋi kun qahö ahöza!”
16 Mewö meleŋda jigetka Pailötnöŋ Jisösgö keuŋi jim teköba maripomnöŋ qeget kömumapköra böröŋine alök. Böröŋine aliga yarö azi yeŋön Jisös memba galöm kölget.
Jisös maripomnöŋ qeget.
Mat 27.32-44; Mak 15.21-32; Luk 23.26-43
17 Galöm kölgetka nanŋi maripomŋi nanŋak aŋguba siti kutuba yaigep geba gölme kun qetŋi Nöröpsihit qerakzema, miaŋgöreŋ anget. Nöröpsihit qet mi Hibru keunöŋ Golgota qerakze. 18 Miaŋgöreŋ anda maripomnöŋ qeget aka yambuk azi yahöt likeplikep mohotŋe etkuba Jisös sutŋire algetka kinget.
19 Mewö qegetka Pailötnöŋ kulem ohoba jiiga maripomnöŋ Jisösgö nöröpŋe göröken eu ala qeget. Kulem mi kewö ohoi kinök, “Jisös Nazaret toŋi, Juda yeŋgö kiŋ kembuŋina ki.” 20 Jisös maripomnöŋ qegeri, gölme mi siti kösutŋe ahöyök aka kulem mi keu karöbut, Hibru, Latin aka Grik keu miaŋön ohoget kinök. Miaŋgöra Juda ambazip gwötpukŋan oŋgita anda kaba eu uba kulem mi oyoŋget. 21 Mewö ohoiga Juda yeŋgö jike nup galöm yeŋön Pailöt kewö jiget mörök, “ ‘Juda yeŋgö kiŋ kembuŋina ki,’ mewö kude ohomanmö, kewö ohoman, ‘Nanŋaŋgöra Juda kiŋ kembunina akzal, jiyök.’ ”
22 Mi möta Pailötnöŋ keu kewö meleŋnök, “Keu lök ohozalaŋgöra mi mönö mewö ahöma.”
23 Yarö azi yeŋön Jisös maripomnöŋ qebagun opo silepöke öröyuaiŋi memba azi 4 sutŋine mendeŋda 4 aiga totoŋine meget. Mewö megetka malukuŋi ahöi megetmö, mi kewögöra ölöp qahö mendeŋget: Mi körekŋanök opo jöhanŋi mohotŋan memeŋa. Opo kitipŋi kitipŋi qahö mindiriba euyök liliklilik uhum megetka emu gegeŋi ahöyök. Miaŋgöra mi bölibapuköra mendeŋbingö osiget. 24 *Sum 22.18Osiba eraum möta kewö jiget, “Mi mitiinga qahö dop kölma. Miaŋgöra ölöp miaŋgö unji qeinga toŋi ahuma.” Mewö jiba unji qegetka Buŋa keu kun ölŋambuk ahök. Keu mi kewö ohoget ahöza,
“Yeŋön opo silepökeni memba sutŋine mendeŋda totoŋine memba malukunaŋgö unji mönahot algetka kunöŋ luhut alma.”
Yarö azi yeŋön keu miaŋgö dop aket.
25 Jisös maripomnöŋ qeget kiniga ambi kewöŋan könaŋe kinget: Jisösgö nam nasöŋi aka Klopas anömŋi qetŋi Maria aka Magdalagö ambi qetŋi Maria. 26 Jisösnöŋ namŋi aka wölböt gwarekŋi kösutŋe kinohotka etkeka namŋaŋgöra kewö jiyök, “Namni, mönö nahöngi ki eka tönjoŋgöba malman.”
27 Mewö jiba gwarek mi kewö jii mörök, “Mönö namgi ki eka tönjoŋgöba malman.” Mewö jii möta Jisösgö namŋi nalö miaŋgöreŋök waŋgiriga miriŋe anda mohotŋe malohot. Mewö.
Jisösnöŋ maripomnöŋ kinda kömuyök.
Mat 27.45-56; Mak 15.33-41; Luk 23.44-49
28 *Sum 69.21; 22.15Jisösnöŋ nupŋi pakpak mem teköyöhi, mi möta miaŋgöreŋ Buŋa Kimbigö keu kunöŋ ölŋambuk akŋapköra kewö jiyök, “Ni ogöra ak niŋgiza.”
29 Miaŋgöreŋ qem nene kun wain o asölŋambuk miaŋön kokolak qeba tarök. Mi tariga köwet mömöndö kun kahali tandök mi memba wain onöŋ kundumgöba soŋgorep suŋe qesamböta meget öŋgöiga numbuŋe alget. 30 Algetka wain o asölŋambuk mi nemba jiyök, “Mönö teköza.” Mewö jiba malmalŋi mosötmamgöra nöröpŋi wambelahöi eri imutŋi koriga nöŋ qeyök. Mewö.
Jisösgö marömŋi liŋgipnöŋ utohoget.
31 Jisösnöŋ nöŋ qeiga Juda ambazipnöŋ silim miaŋgöreŋ ak-kömukömu kendon tatpingöra jöjöröget. Ak-kömukömu Sabat kendon mi kendon nalö ketaŋi ahök. Miaŋgöra Juda jitŋememe yeŋön waimanjat möta kewö jiget, “Qamöt mieŋön Sabat kendon nalöŋe maripomnöŋ kingetka qahö dop kölja.” Mewö jiba premiö Pailötköreŋ anda kewö qesim waŋgiget, “Gi ölöp jinöŋga anda maripomnöŋ eŋgugeri, yeŋgö töwat sihitŋini kusugetka qamötŋini meköin etme?” 32 Qesim waŋgigetka jim teköiga yarö azinöŋ kaŋgotket. Kaŋgota Jisösbuk maripomnöŋ etkugeri, mi zilaŋ kömumahotköra mutuk yetköreŋök kungö töwat sihitŋi kusuba likep anda kungöreŋ mewöŋanök aket.
33 Mewö aketmö, Jisösgöreŋ kaŋgota eketka lök kömuyök. Mewö eka sihitŋi qahö kusuget. 34 Qahö kusugetmö, yarö azi yeŋgöreŋök kunŋan liŋgip memba marömŋi umburatiiga miaŋgöreŋök sep aka o erök.
35 Mewö aketka kunöŋ yuai mi jeŋan ehöhi, yaŋön mi naŋgöba jiba ki ohoi ahöi dölki oyoŋje. Keu naŋgöba jiba ohoi ahözawi, mi mönö keu ölŋa akza. Iŋini mewöyök mi möt narimegöra möta keu ölŋa jizawaŋgö dop mötza. 36 *Eks 12.46; Jaŋ 9.12; Sum 34.20Yuai mi asuhuyöhi, mi Buŋa Kimbigö keu kunöŋ ölŋambuk akŋapköra asuhuyök. Keu mi kewö,
“Yaŋgö sihitŋi mönö kude kusume.”
37 *Zek 12.10; Ind 1.7Aka Buŋa Kimbigö keu kun kewö ahöza,
“Azi utohogeri, yeŋön mönö yaŋgöreŋ göröken jeŋini uba ekŋe.”
Iŋini keu yahöt miaŋgöra aka mi möt narime. Mewö.
Jisösgö qamötŋi köt köteŋnöŋ löm kölget.
Mat 27.57-61; Mak 15.42-47; Luk 23.50-56
38 Miaŋgö andöŋe Arimatia taon toŋi qetŋi Josef kayök. Yaŋön Jisösgö gwarekŋi aka malökmö, Juda jitŋememe yeŋgöra keŋgötŋi möta mötnaripŋi köyatiba malök. Yaŋön kaba premiö Pailötköreŋ anda Jisösgö qamötŋi mekömamgö qesim waŋgiyök. Qesim waŋgiiga möta jim teköiga kaba meköyök.
39 *Jon 3.1-2Azi qetŋi Nikodemus mutuk Jisösgöreŋ suŋgem kayöhi, yaŋön mewöyök kayök. Kaba qamöt mirimamgöra kelök köhöwakŋambuk qetŋi mör mi repa oŋambuk meleŋgeri, mi esu mohot lömbötŋi 30 kilogö dop bohonŋi memba kaba Josef bauköm waŋgiyök. 40 Bauköm waŋgiba mohotŋe Jisösgö qamötŋi meköyohot. Meköba jiniŋ wörönŋi ölöpŋi memba qamöt sileŋe ala opo tuatŋi miaŋön köpeiyohot. Juda ambazip neŋön qamötnini mewö aka mözözömgöba löm köl eŋgizinma.
41 Jisös maripomnöŋ qegeri, gölme miaŋgö likepŋe arö kun ahöyök. Arö miaŋgöreŋ qaksirigö köt köteŋ löm dölökŋi kun urorohoget kinök. Miaŋgöreŋ qamöt kun qahö algetka gwamönŋi ahöyök. 42 Gwamönŋi aka kösutŋe ahöiga Juda ambazipnöŋ ak-kömukömu kendon tatpingöra jöjörögetka nalöŋini töriyök. Miaŋgöra Jisösgö qamötŋi memba miaŋgöreŋ ala löm kölohot. Mewö.

- Jon
- <
- 19
- >

*19:24: Sum 22.18

*19:28: Sum 69.21; 22.15

*19:36: Eks 12.46; Jaŋ 9.12; Sum 34.20

*19:37: Zek 12.10; Ind 1.7

*19:39: Jon 3.1-2

© 1992, 2002 BSPNG