- Jon
- <
- 10
- >

10
Lama aka galömŋini ölöpŋi.
1 Jisösnöŋ galöm meme keu kewö jiyök, “Nöŋön keu öl töhönŋi kun kewö jibi mötket: Tosatŋan lama tohoŋ uruŋe öŋgöbingöra naŋgunöhök qahöpmö, sel walöŋda gezei, yeŋön mönö kegwek aka yoŋgorö meme ambazip akze. 2 Kunŋan naŋgunöŋ gezawi, yaŋön lama mieŋgö galömŋina akza. 3 Yaŋön kaŋgoriga naŋgu galömŋan eka naŋgu öröm waŋgiiga eta qeriga lama yeŋön keu jölŋi ölöp möt kutumakze. Galömŋinan nanŋi lamaurupŋi eŋgohola qetŋini qeta eŋguaŋgiriga tohoŋini mosöta ölöp yaigepŋe anakze.
4 “Nanŋi lamaurupŋi pakpak eŋguaŋgiriga tohoŋini mosöta yaigepŋe angetka yaŋön jitŋememeŋini aka mutuk aniga keu jölŋi möt kutuzeaŋgöra andöŋe wuataŋgöba anakze. 5 Nanŋini galömŋini ölöp wuataŋgömakzemö, kian kunŋan kaiga i qahöpmahöp wuataŋgöme. Kian yeŋgö keu jölŋini qahö möt kutuzeaŋgöra mönö ziriŋziriŋ aka yaŋgöra kök ala deŋme.”
6 Jisösnöŋ keu tölapŋi mi jii mötketmö, keuŋaŋgö könaŋi qahö möt asariba köŋkuŋ qeget. Mewö.
Jisösnöŋ lama galöm ölöpŋi akza.
7 Köŋkuŋ qegetka toroqeba eŋgöra kewö jiyök, “Nöŋön keu öl töhönŋi kun kewö jibi mötket: Nöŋön lama tohoŋgö naŋguŋi akzal. 8 Nöŋgö andöne kambu galöm pakpak mutuk kageri, yeŋön kegwek aka yoŋgorö meme ambaziwa aket. Mewö akeraŋgöra lama yeŋön i qahö möt kutum eŋgiba malget.
9 “Nöŋön mohot lama tohoŋgö naŋguŋi akzal. Denike eŋön Anutubuk köhöiba malbingö jiba nömbuk qekötahöba maljei, nöŋön mönö amöt qem eŋgibiga letotme. Mewö aka lama tohoŋ uruŋe öŋgöba eta yaigep anda nene gölmeŋi möriamŋambuk miwikŋaimakŋe. 10 Yoŋgorö meme yeŋön wuanöŋgöra kamakze? Yeŋön yoŋgorö memba neŋguba ayuhum neŋgibingöra kamakze. Yuai murutŋi akingöra qahö. Nöŋön mewö qahö akzal. Nöŋön iŋini malmal köhöikŋi miwikŋaiba oyaeŋkoyaeŋ aka malmegöra kaba maljal.
11 “Nöŋön lama galöm ölöpŋi akzal. Lama galöm ölöpŋan mönö lamaurupŋi yeŋgöra aka malmalŋi köleŋda eŋgima. 12 Kunŋan lama toŋi qahö aka bohon memegörök kaba laŋ galöm köl eŋgimakzawi, mi kewö: Kiam kalŋan kaiga eka lamaurup eŋgömosöta unjurata aniga kiam kalŋan lama eŋgöhöba kiom eŋguba mendeŋ eŋgima. 13 Yaŋön yaigewök kaba bohon memegörök ‘Lama galöm köl eŋgimam,’ mi jitnöŋ jiba lama eŋgöra waimanjat qahö möta nesampurek qakŋe mala laŋ unjurata anma.
14-15 *Mat 11.27; Luk 10.22“Nöŋön lama galöm ölöpŋi akzal. Iwinan ni möt niŋgiiga nöŋön Iwini möt waŋgiba maljal. Miaŋgö dop nöŋön nani lamaurupni möt eŋgibiga yeŋön ni möt niŋgimakze. Nöŋön malmalni lamaurupni eŋgöra aka köleŋda mosötmam. 16 Nöŋgöreŋ lama kambu tosatŋi mi mewöyök ahuba malme. Yeŋön lama tohoŋ kiaŋgö toŋi qahö maljemö, töndup nöŋgö keu jölni mörakŋe. Nöŋön i mewöyök eŋguaŋgitpiga miaŋgö dop anda kamakŋe. Könaŋgep kambuŋi kambuŋi mieŋön mindiriba kambu mohot aketka galöm mohotŋan galöm köl eŋgiiga malme.
17 “Iwinöŋ kewögöra aka ni urunöŋ jöpaköm niŋgimakza: Nöŋön malmalni mosöta kunbuk guliba mal öŋgömam. Mi Iwigö jeŋe dop kölja. 18 Malmalni kunŋan qahö noaŋgitmapmö, mi nanak köleŋda mosötmam. Iwinan jim kutum niŋgiiga nanak malmalni köleŋda mosötmam aka miaŋgö andöŋe kunbuk guliba mal öŋgömam. Kukösum mewöŋi mi nöŋgöreŋ ahöza.”
19 Jisösnöŋ keu mi jiyöhaŋgöra aka Juda jitŋememe yeŋgö sutŋine goranora kunbuk asuhuyök. 20 Yeŋgöreŋök gwötpukŋan kewö jiget, “Ömewörömenöŋ uruŋe geyöhawa mala kahapmahap akza. Mönö wuanöŋgöra keuŋi mötpinak? Muat mosötpin.”
21 Tosatŋan jiget, “Keu mewöŋi mi kölköljiŋjiŋ azigö keu ewö qahö. Ömewörömenöŋ mönö jegömöl ambazip yeŋgö jeŋini denöwö metohobawak?” Mewö erauget.
Juda jitŋememe yeŋön Jisös andö qeget.
22 Mönöwök jöwöwöl jike köl könjörata naŋguŋi öröget. Mi yambu (yara) dop mötmöriba kendongö söŋgaibingöra*Kendon qetŋi Hanuka mi Disemba 25 könahiba wehön 8 miaŋgö dop tata söŋgaiget. Miri pakpak kiwa ohotiriget asariiga ip sinŋi tokoba liŋet köla sösöŋgai aket. Jerusalem tokoget. Nalö miaŋön kam kuŋguiga kömunjaŋ kie uru nalö amötŋi ahök.
23 Jisösnöŋ jöwöwöl jikegö tohoŋ uruŋe kiŋ Solomongö sombem söranŋambuk qetkeri, miaŋgöreŋ anda liliköyök. 24 Anda liliköiga Juda jitŋememe yeŋön kaba liliköm waŋgiba kewö qesim waŋgiget, “Könaŋamgi köyatinöŋga mönö nalö dawik toroqeba mambötpingö mötzan? Gi Amötqeqe Toŋi akzan me qahö, mi mönö aukŋe jinöŋga mötpin.”
25 Mewö jim qesim waŋgigetka kewö meleŋ eŋgiyök, “Nöŋön lök jibiga mötketmö, iŋini nöŋgö keuni mi qahö möt narize. Nöŋön Iwinaŋgö qetŋe aŋgöletot ahakzali, miaŋön mönö könaŋamni indela naŋgöba kondelakze. 26 Mi naŋgöba kondelakzemö, iŋini nöŋgö lama kambu uruŋe qahö maljeaŋgöra aka keuni qahö möt narimakze.
27 “Nöŋön mönö lamaurupni möt eŋgibiga yeŋön mewöyök nöŋgö keu jölni möta ni nuataŋgömakze. 28 Nöŋön malmal köhöikŋi eŋgibiga letota nalö kunöŋ qahö kötökŋi ayuhume. Kunŋan kun i nöŋgö böröneyök qahö öröba köndeŋ eŋgima. 29 Nöŋgö Iwinan i nöŋgö böröne al eŋgiyöhi, yaŋön körek eŋgoŋgita öŋgöŋgöŋi ketaŋi akza. Miaŋgöra körekŋan i nöŋgö Iwinaŋgö böröŋeyök öröba köndeŋ eŋgibingö osime. 30 Ni aka Iwi netkön mönö mohot aka maljit.”
31 Jisösnöŋ mewö jiiga Juda jitŋememe yeŋön kunbuk gölmenöhök köt umburaŋgöba memba miaŋön gila qebingö aket. 32 Mewö aketmö, kewö jim eŋgiyök, “Iwinöŋ nam köl niŋgiiga aŋgöletot ketaŋi gwötpuk aka membiga ekeri, mieŋgöreŋök mönö wania kun mötmöriba ni kötnöŋ gila nuŋgubingö mötze?”
33 *Lew 24.16Jim eŋgiiga Juda yeŋön meleŋda jiget, “Neŋön aŋgöletot ketaŋi aknöŋaŋgöra aka qahö kötnöŋ gila guhubingö akzinmö, Anutu mepaqepaik ak waŋgizanaŋgö likepŋi ak gihibin. Gi gölme azia aigun silegi öne mem öŋgöba Anutu tandök akŋamgö jizan.”
34 *Sum 82.6Mewö jigetka Jisösnöŋ meleŋ eŋgiyök, “Buŋa Kimbinöŋ Köna keu kun kewö ohoget ahöza, ‘Anutu nöŋön jial: Iŋini mönö nöŋgö bemurupni akze.’ 35 Buŋa Kimbigö keu mi mönö pömsöm qahö qemapmö, pöwöwöm ahöma. Miaŋgöra Anutunöŋ keuŋi ali kaba ambazip buŋaŋina ahöhi, Anutunöŋ yeŋgö qetŋini ‘bemurup’ mewö qet eŋgiyök. 36 Ambazip omaŋi mewö qet eŋgiyökmö, Iwinöŋ azi mem sarahiba melaiiga gölmenöŋ eröhi, eŋön mönö denöwö aka yaŋgöra kewö jize, ‘Gi Anutu mepaqepaik ak waŋgiba maljan.’ Nöŋön ‘Anutugö nahönŋi akzal,’ keu mewö jibiga eŋön mönö wuanöŋgöra mi mötket qahö dop kölja? Iŋini Anutugöreŋ Buŋa keu mi qeze me?
37 “Nup memakzali, mi eketka Iwinaŋgö ahakmemegö dop qahö ahakza ewö, mönö kude möt narim niŋgime. 38 Iwinaŋgö ahakmemegö dop aka memba maljal ewö, könaŋamni mewö eka mönö möt narim niŋgime. Mi keunaŋgöra aka qahö möt naribeak ewö, mönö aŋgöletotnaŋgöra aka töndup möt narim niŋgime. Iwinöŋ nömbuk qekötahöba kinja aka nöŋön Iwibuk qekötahöba kinjali, iŋini miaŋgö könaŋi möt sölöŋgöba asarimegöra jizal.”
39 Jisösnöŋ mewö jiiga kunbuk memba jöhöbingö mötketmö, börö bapŋineyök unjurata eta anök.
40 *Jon 1.28Eŋgömosöta Jordan o töwatŋi kutuba kunbuk likepŋe anda Jonöŋ mutuk o melun mem eŋgiba malöhi, miaŋgöreŋ aŋgota nalö tosatŋi toroqeba miaŋgöreŋ malök. 41 Miaŋgöreŋ maliga ambazip gwötpukŋan yaŋgöreŋ kaŋgota eka kewö jiget, “Jonöŋ aŋgöletot mohot kun qahö meyökmö, keu pakpak azi kiaŋgöra jiyöhi, mi mönö keu ölŋa jiba malök.” 42 Kaŋgotkeri, yeŋgöreŋök gwötpukŋan uruŋini meleŋda möt narim waŋgiget. Mewö.

- Jon
- <
- 10
- >

*10:14-15: Mat 11.27; Luk 10.22

*10:22: Kendon qetŋi Hanuka mi Disemba 25 könahiba wehön 8 miaŋgö dop tata söŋgaiget. Miri pakpak kiwa ohotiriget asariiga ip sinŋi tokoba liŋet köla sösöŋgai aket.

*10:33: Lew 24.16

*10:34: Sum 82.6

*10:40: Jon 1.28

© 1992, 2002 BSPNG