- Galesia
- <
- 3
- >

3
Köna keugörök kinme me Jisös möt narime?
1 O Galesia kahapmahap ambazip, uruŋini qahö! Nöŋön Jisös Kraist maripomnöŋ qegeraŋgö könaŋi mi jeŋine ala jim kondel eŋgialmö, kunŋan nöŋgö andöne kaba kahalalom mem eŋgiiga jaŋjuŋ akze. Mi qahö dop kölja. 2 Yuai mohot-töp qesim eŋgibiga jiget mötmamgö mötzal: Eŋön Uŋa Töröŋi mi mönö denöwö aka buŋa qem aŋguget? I Köna keu wuataŋgögeraŋgöra aka qahöpmö, Ölöwak Buŋa möta Jisös möt narigetka Uŋa mi uruŋine ali buŋa qem aŋguget. Nöŋön keu mia ölum eŋgubapuköra kinda uruŋini kuŋguzal. 3 Mia ölum eŋguyök tandöktandök meleŋda mötmötŋini mosöta kahalalom akze. Mutuk Uŋa Töröŋan uruŋine geba inahöm eŋgiiga könaŋi könahiba angetmö, kunbuk Mosesgö Köna keugö könaŋe geba anakze. Nalö kewöŋe nanŋini ösum qakŋe solanŋi akingö esapkömakze me? Ösumŋini miaŋön mönö qahö dop kölja.
4 Kraistköra aka sihimbölö gwötpuk ak eŋgigetka qakŋine öŋgöyöhi, mi mönö öne töhön möta bisiba malget me? Ölŋi qahö aiga mi mönö ölŋa öne töhön bisiget. Miaŋgöra iŋini mönö uruqahö ambaziwa malje. 5 Miaŋgöra Anutunöŋ Uŋa Töröŋi eŋgiba sutŋine aŋgöletot ösum-mumuŋambuk memakzawi, mi eŋön Buŋa keuŋi möta Jisös möt narimakzeaŋgöra aka memakza. Köna keu wuataŋgömakzeaŋgöra aka mi qahö memakza. Qahö. Keu mi kude ölum eŋguma. Mewö.
Abrahamgö köna wuataŋgöinga dop kölma.
6 *Jen 15.6; Rom 4.3, 7; Rom 4.16Keu miaŋgö dop Anutunöŋ Abraham ak waŋgiiga mi Buŋa keunöŋ kewö ohoget ahöza, “Abrahamnöŋ Anutu möt narim waŋgiiga eka keuŋi jim teköiga solaniyök.” 7 Miaŋgöra Abrahamgö könaŋi mötmöriba kewö mötme: Denike yeŋön Anutu möt narimakzei, yeŋön mönö Abrahamgö undumurupŋi aka malje. 8 *Jen 12.3Anutunöŋ qeljiŋe areŋi kewö alök, “Ambazip Juda qahö yeŋön ni möt narim niŋgigetka keuŋini jim teköbi solanime.” Areŋi mewö ala miaŋgö dop Abrahamgöra Ölöwak Buŋa keu qeljiŋe kewö jii mörök, “Göhöra aka nöŋgö kötuetnan mönö gölmegö ambazip kambu pakpak yeŋgö qakŋine öŋgöma.” Tosatŋan keu mi qeljiŋe ek asariba Buŋa keunöŋ ohoget. 9 Abrahamnöŋ Anutu möt narim waŋgiiga kötuetköm waŋgiiga mötnaripkö bömönjalöŋi ahök. Miaŋgö dop denike yeŋön Abrahamgö dop möt narizei, Anutunöŋ i mewöyök kötuetköm eŋgiiga Abrahamgö undumurupŋi akŋe.
Jisösnöŋ salupnine qesuahöp buŋa qem aŋguyök.
10 *Dut 27.26Mewö akŋemö, körek yeŋön Köna keu wuataŋgöba miaŋgö qakŋe nariba maljei, Anutunöŋ mönö jörahöm eŋgiiga malme. Keu mi Buŋa keunöŋ kewö ohoget ahöza, “Köna keu Kimbinöŋ keu pakpak ohoget ahözawi, kunŋan kun mi körek qahö tem köla wuataŋgömakzawi, Anutunöŋ mönö i qesuahöm waŋgiiga malma.” 11 *Hab 2.4Buŋa keu kun kewö ohoget ahöza, “Ambazip solanŋi kungö mötnaripŋan mönö nam köl waŋgiiga köhöiba malma.” Miaŋgöra kunŋan Köna keu wuataŋgöba miaŋön solanŋi akŋamgö mötzawi, yaŋön mönö Anutugö jeŋe qahö solanima. Qahö. Keu mi lök aukŋe kondel eŋgibiga teköza. 12 *Lew 18.5Mötnaripnöŋ Mosesgö Köna keu qahö nam kölja. Keu miaŋön jöjöpaŋ keu pakpak tem köl teköbingöra urunini kuŋgumakza. Köna yahöt mi nanŋök nanŋök. Köna keugö könaŋi mi kewö jii ohoget ahöza, “Köna keu pakpak tem köla wuataŋgömakzawaŋön mönö köhöiba malma.”
13 *Dut 21.23Köna keu qahö walöŋbinak, mewö malmal köhöikŋi miwikŋaibinak. Mewömö, Anutunöŋ nini nanŋi Köna keuŋaŋgö dop qesuahömamgö tököba Kraist melaiiga alabauknini aka sohopnini meyök. Buŋa Kimbinöŋ keu kun kewö ohoget ahöza, “Ambazip ip kembaŋe möndöm eŋgizei, Anutunöŋ mi körek qesuahöm eŋgiiga malje.” Miaŋgö dop Kraist ipnöŋ möndögetka nanini salupnini aiga Anutunöŋ qesuahöm waŋgiiga mewö miaŋön sohopnini meyök. Jöramörahöp neŋgö qaknine öŋgöyöhi, mi qeköyök.
14 Bömönini Abrahamnöŋ Anutu möt nariiga kötuetköm waŋgiyöhi, miaŋgö dop kötumötuet miaŋön kian kantri pakpak dop köla yeŋgö buŋaŋina akŋapkö mörök. Mewö möta körek neŋgö sohopnini meyök. Sohopnini meiga Kraist möt nariinga köna kewö ahuma: Anutunöŋ Uŋaŋi neŋgimamgö keuŋi jöhöyöhi, nini urunini meleŋda Uŋa mi ölöp buŋa qem aŋgubin. Mewö.
Köna keu aka oyaeŋkoyaeŋ akingö jöhöjöhö keu
15 O urumeleŋ alaurupni, nöŋön gölmenöŋ malmalgö söpsöp keuŋi kun kewö jimam: Kunöŋ börösamotŋi tosatŋi yeŋgö buŋaŋina akŋapkö keuŋi kambunöŋ jiiga jöhögetka ahözawi, mi kunŋan kun qeapköba könaŋgep keu kun qakŋe toroqemamgö osima. 16 *Jen 12.7Mötket, Anutunöŋ jöhöjöhögö keuŋi mi Abraham aka yaŋgö gwölönarökŋi yetköra jiba jöhöi ahöza. Buŋa keu miaŋön “gwölönarökurupki” neŋgöra gwötpuk tandök ewö qahö jizapmö, azi mohotkö tandököra kewö jiza, “Mi göhö gwölönaröki waŋgimam.” Azi mohot mi Kraist.
17 *Eks 12.40Keu miaŋgö könaŋaŋgöra kewö jizal: Jöhöjöhögö keu miaŋgö ölŋan mönö etmapkö osima. Anutunöŋ mi mutuhök jiba jöhöba yambu (yara) 430 teköiga miaŋgöreŋ Köna keuŋi miwikŋaiba Moses waŋgiyök. Köna keu miaŋön mönö jöhöjöhö keuŋi mutuk jiyöhi, mi qeapkömamgö osima. 18 *Rom 4.14Oyaeŋkoyaeŋ akingö kötumötuetŋi mi Köna keu wuataŋgöba miwikŋaibinak ewö, Anutugö jöhöjöhö keugöra qahö toroqeba osiinga öne töhön ahöbapuk. Buŋa keuŋi Abraham waŋgiyöhi, mi öne töhön qahö ahöyökmö, Anutunöŋ keuŋi miaŋgö dop Abraham kötuetköm waŋgiiga oyaeŋkoyaeŋ ahök.
19 Abraham öne kötuetköm waŋgiba Köna keu mi mönö denöwögöra ali ahöza? Miaŋgö könaŋi kewö: Ambazipnöŋ köna oŋgita jaŋjuŋ aka malgeraŋgöra Anutunöŋ Köna keu mi könaŋgep toroqeba jim miwikŋaiyök. Jim miwikŋaiiga Suep garata yeŋön mi memba eta alabauk azi (namel man, mediator) Mosesgöra indela böröŋe algetka Anutugö jitŋe memba ambazip sutnine kinda jim kutuyök. Köna keu miaŋön nalö dop ahöm öŋgöba galöm köl neŋgimapköra aka qahöpmö, könaŋgep Köna keugö ösumŋan etmapköra mi neŋgiyök. Abrahamgö gwölönarök kungö jöhöjöhö keuŋi neŋgiiga azi miaŋön asuhuyöhi, nalö miaŋgöreŋ Köna keugö ösumŋan eri teköyök.
20 Alabauk azi yaŋön Anutu aka ambazip sutnine kinda keu nup memakza. Anutunöŋ jöhöjöhö keuŋi mi alabaukŋi qahöpmö, mönö nanŋak Abraham waŋgiyök. Miaŋgöra oyaeŋkoyaeŋ akingö jöhöjöhö keuŋi mi öŋgöŋgöŋi aiga Köna keuŋi miaŋön nemböŋi akza. Mewö.
Köna keugö nupŋi ölŋi mi denöwö?
21 Mewö aiga Köna keu aka oyaeŋkoyaeŋ akingö jöhöjöhö keu mi auzahot me qahö? Saumbaŋ! Anutunöŋ mal köhöibingö Köna keuŋi neŋgibawak ewö, mönö ölŋa Köna keu wuataŋgöba Anutugö jeŋe solanŋi akinak. Miaŋgöra keu yahöt mi qahö auzahot. 22 Qahöpmö, keu yahöt mi nanŋök nanŋök. Anutunöŋ jöhöjöhö keuŋi mi mötnarip ambazip oyaeŋkoyaeŋ ak neŋgimamgöra aka ali ahöza. Jöhöjöhö keu miaŋön Jisös Kraist möt narizini, mönö neŋgöreŋ ölŋambuk akŋapköra möta kewö areŋgöba jiyök, “Siŋgisöndok ambazipnöŋ uruŋini qahö meleŋme ewö, mönö öne töhön Anutugö jeŋe qahö solanime.” Miaŋgö könaŋi mi Buŋa keunöŋ kewö jii ahöza, “Siŋgisöndoknöŋ mönö gölme dop ambazip pakpak gwaröhöm neŋgiiga maljin.”
23 Mutuk urunini qahö meleŋninga mötnaripninan qahö asuhuiga Köna keunöŋ jöhöba galöm köl neŋgiba gwarö uruŋe misim neŋgiyök. Könaŋgep Anutunöŋ mötnaripkö könaŋi indeli asuhuyöhi, nalö miaŋgöreŋ kösö gwarö malmalninan teköyök.
24 Mewö taringa Köna keunöŋ mönö böhinina aka Kraistkö könaŋi mötpingöra kusum neŋgimakza. Böhi leuam kusum eŋgigeri, miaŋgö dop keu miaŋön mönö neŋguaŋgita solanŋi akingö mindiŋgöba galöm köl neŋgimakza. Mewö aka Kraistkö könaŋi möt asariba möt narim waŋgiinga keunini jim teköi solanibingöra kuŋgum neŋgimakza. Urunini meleŋninga böhigö nupŋan mönö nalö miaŋgöreŋ teköza. 25 Urunini meleŋninga mötnaripninan asuhuiga Köna keu bapŋe qahö malinga miaŋön böhi ewö qahö toroqeba galöm köl neŋgimakza. Mewö.
Anutugö nahönböraturupŋi aka maljin.
26 Körek eŋön mönö Jisös möt narim waŋgigetka ahuahu dölökŋi eŋgiiga Anutugö nahönböraturupŋi aka Kraistpuk qekötahöba kinje. 27 Kraistpuk kinmegöra o melun mem eŋgigeri, körek eŋön mönö Kraist möt aŋgön köla miaŋön maluku tuatŋi ewö esuhum aŋguba yambuk qekötahöba kinje. 28 Iŋini körek pakpak Kraist Jisösbuk qekötahöba kingetka mindirim eŋgiiga mohot aka malje. Miaŋgöra Juda aka kantri tosatŋi eŋön Anutugö jeŋe kambu yahöt mi kunbuk qahö akze. Nanŋini nupŋini memakzei aka welenqeqe omaŋi akzei, Anutunöŋ eŋgehiga kambu yahöt qahö toroqeba akze. Azi ambi eŋön Anutugö jeŋe kambu yahöt qahö toroqeba akze.
29 *Rom 4.13Iŋini Kraistkö buŋaya akze ewö, mönö Abrahamgö gwölönarökŋi yaŋgöreŋök ahuba tinibaniurupŋi malje. Mewö ahuba jöhöjöhö keuŋaŋgö ölŋi oyaeŋkoyaeŋ mi buŋa qem aŋgumeaŋgö dop akze. Mewö.

- Galesia
- <
- 3
- >

*3:6: Jen 15.6; Rom 4.3, 7; Rom 4.16

*3:8: Jen 12.3

*3:10: Dut 27.26

*3:11: Hab 2.4

*3:12: Lew 18.5

*3:13: Dut 21.23

*3:16: Jen 12.7

*3:17: Eks 12.40

*3:18: Rom 4.14

*3:29: Rom 4.13

© 1992, 2002 BSPNG