- Jon
- <
- 6
- >

6
Jisösnöŋ azi 5000 nene gumohom eŋgiyök.
Mat 14.13-21; Mak 6.30-44; Luk 9.10-17
1 Miaŋgö andöŋe Jisösnöŋ Galili o aŋgö, qetŋi kun Taiberias o aŋgö qetkeri, mi kutuba likepŋe aŋgorök. 2 Kawöl ambazip möhamgöm eŋgii aŋgöletot asuhui ekeraŋgöra aka ambazip kambu jesöŋgöŋan Jisösgö andöŋe wuataŋgöba kaget. 3 Jisösnöŋ gwarekurupŋi eŋgömeiga kunduŋe öŋgöba tatket.
4 Nalö miaŋgöreŋ Juda neŋgöreŋ ak-kömukömu kendonöŋ töriyök.*Anutunöŋ mönöwök neŋgehoriba neŋgoŋgiröhi, Juda yeŋön miaŋgöra yambu (yara) dop nalö ala söŋgaimakze. Nei keunöŋ qetŋi Pasowa jize. Eksodus 12.15 5 Jisösnöŋ je ui aniga ambazip kambu jesöŋgöŋan yaŋgöreŋ kaŋgotkeri, i eŋgeka Filipköra jiyök, “Nini nene denikeyök bohonŋi meinga kambu mewöŋan nem timbireŋ aketka dop kölbawak?” 6 Yuai akŋamgö ahöhi, mi nanŋak mörökmö, keu mi Filip esapköm waŋgiba jiyök.
7 Mewö jiiga kewö meleŋnök, “Nene beret silim 200:kö töwaŋi (Kina 1000,-) miaŋön bohonŋi memba mendeŋninga körek yeŋön kitipŋanöhök nembeak aka töndup qahö dop köl eŋgibawak.”
8 Mewö jiiga gwarekurupŋi yeŋgöreŋök kun qetŋi Andru, Saimon Pitögö munŋan kewö jii mörök, 9 “Azi moröŋi kun kiaŋgöreŋ malja. Yaŋgöreŋ bali†Bali mi padi, wit, out aka sehoŋ miaŋgö alaŋini kun. beret 5 aka söra yahöt ahözapmö, ambazip sehisehiŋi kewö kagetka yeŋgöra mi qahö dop kölma.”
10 Jisösnöŋ jiyök, “Iŋini mönö ambazip kambu ki jiba mendeŋ eŋgigetka nene nembingö eta tatme.” Gölme miaŋgöreŋ kegwaŋ luplup gwötpuk ahöyök. Miaŋgöra azi jaŋgöŋini 5000:gö dop yeŋön gölmenöŋ eta tatket.
11 Eta tatketka Jisösnöŋ beret mi memba saiwap jiba ambazip tatkeri, mendeŋda eŋgiyök aka söra mi mewöyök mendeŋda sihimŋinan jigeraŋgö dop eŋgiyök. 12 Mendeŋda eŋgiiga nemba nem timbireŋ aketka Jisösnöŋ gwarekurupŋi kewö jii mötket, “Nene kitipŋi ayuhubapuköra mi mönö qezaköget.” 13 Mewö jiiga möta bali beret 5 miaŋgöreŋök nemba kitipŋi kitipŋi mosötket taröhi, mi qezakögetka sakap 12 miaŋgöreŋ geba kokolak qeyök.
14 Jisösnöŋ aŋgöletot mewö mei asuhuiga ambazipnöŋ eka welipköba jiget, “Kezapqetok azi gölmenöŋ asuhumapkö jigeri, yaŋön mönö ölŋa mia akza.” 15 Mewö jiba Jisösgöra köiraŋ ala kiŋ kembuŋini akŋapkö mötmöriget. Mötmöriba kaba liliköm waŋgiba walimgöba kiŋ kuŋgum waŋgibingö aket. Mewö möt kutuba eŋgek tököba eŋgömosöta kunbuk kunduŋe öŋgöba nanŋök malök. Mewö.
Jisösnöŋ o aŋgö qakŋe tiba tiba anök.
Mat 14.22-33; Mak 6.45-52
16 Neget teköiga mare aiga Jisösgö gwarekurupŋi yeŋön o aŋgögö jitŋe geget. 17 Geba waŋgenöŋ öŋgöba gölme mi mosöta o aŋgö kutuba likepŋe Kaperneam mire göröken anget. Angetka miri söŋaum teköiga Jisösnöŋ töndup yeŋgöreŋ qahö asuhuyök. 18 Angetka luhut köhöikŋanök giliga o aŋgönöŋ könöpuk kunduta öŋgöba erök.
19 Öŋgöba eriga lökuatnöŋ qeba naŋgöba 5 me 6 kilomita miaŋgö dop angetka Jisösnöŋ o aŋgö qakŋe tiba tiba waŋge kösutŋe kaiga eka auruba keŋgötporiŋ aket. 20 Mewö mötketka kewö jii mötket, “Nanak kazal. Keŋgötŋini kude mötme.” 21 Mewö jii möta Jisösnöŋ waŋgenöŋ öŋgömapkö jigetka öŋgöyök. Öŋgöiga waŋgeŋinan miaŋgöreŋök ösumok eŋguaŋgita gölme göraŋe anbingö akeri, miaŋgöreŋ aŋgotket. Mewö.
Ambazip yeŋön Jisösgöra um jarum bibihiget.
22 Miaŋgöreŋ aŋgotketka miri giaŋiiga ambazip kambu ketaŋi yeŋön o aŋgö likepŋe toroqeba mala kewö mötmöriget, “Uran waŋge mohotŋan tari ehinga Jisösnöŋ gwarekurupŋi yembuk waŋgenöŋ qahö öŋgöba anök. Jisös umbula nanŋinök anget. Waŋge murutŋi kun qahö ehin. Miaŋgöra Jisösnöŋ kunbuk ki malja.”
23 Mewö mötmöriba tosatŋan kewö jiget, “Waŋge mohotnöŋ angetmö, ölŋa, Taiberias taonök waŋge tosatŋi kaget. Waŋge mi Kembunöŋ beretköra saiwap jiiga nemba tarini, mönö gölme miaŋgö kösutŋe kagera Jisösnöŋ waŋge mieŋgöreŋök kunöŋ öŋgöba anök me denöwö?” 24 Ambazip kambu yeŋön mewö jiba Jisös aka gwarekurupŋi miaŋgöreŋ qahö miwikŋaim eŋgiget. Mewö eka möta mewöŋanök waŋgenöŋ öŋgöba Kaperneam taonöŋ anda Jisös jaruget. Mewö.
Jisösnöŋ malmal köhöikŋaŋgö neneŋi akza.
25 Ambazipnöŋ Jisös jaruba o aŋgö likepŋe yuke göröken miwikŋaiba eka kewö jiget mörök, “O Ketaŋamnini, gi mönö wani nalönöŋ ki kazan?”
26 Mewö jigetka kewö meleŋ eŋgiyök, “Nöŋön keu öl töhönŋi kun kewö jibi mötket: Iŋini aŋgöletot membi ekeraŋgöra aka ni qahö jarum niŋgizemö, nene beret kötuetköbi nemba nem timbireŋ akeri, mönö miaŋgöra ni nuataŋgöba ki kaze. 27 Nene ayapkömawi, mi miwikŋaibingöra urukönöp kude aka malmemö, urugö neneŋan malmal köhöikŋi eŋgimakzawi, mönö mia buŋa qem aŋgubingöra kapaŋ köla malme. Iwi Anutunöŋ muŋgem silimbanŋi Suep gölmegö Azi Ölŋi waŋgiiga kukösumŋan walöŋniga ölöp urugö nene eŋgiiga oyaeŋkoyaeŋ akŋe. Mewö aka mal köhöiba kömumba toroqeba teteköŋi qahö malme.”
28 Mewö meleŋ eŋgiiga kewö qesim waŋgiget, “Anutugö sihimŋaŋgö dop ahakmeme tandökŋi mönö denöwö ahinga dop kölbawak?”
29 Qesim waŋgigetka kewö meleŋnök, “Anutunöŋ azi melaim waŋgiyöhi, iŋini i möt narim waŋgiba malme. Ahakmeme miaŋön mönö Anutu sihimŋaŋgö dop akza.”
30 Mewö meleŋniga kewö qesim waŋgiget, “Mewö aiga gi kunbuk wani aŋgöletot kukŋambuk kun menöŋga eka möt narim gihibinak? Gi mönö wani yuai kun Mosesnöŋ ahök, miaŋgö dop aka meman? 31 *Eks 16.4, 15; Sum 78.24Buŋa Kimbi kun kewö ohoget ahöza, ‘Yaŋön Suepnöhök nene beret eŋgiiga neget.’ Keu miaŋgö dop nanine ambösakon yeŋön gölme qararaŋkölkölŋe anda mala nene qetŋi mana nemba malget aka gi mönö könaŋamgi Moses oŋgita denöwö kondelbanak?”‡Gölme qararaŋkölkölŋe Anutunöŋ söŋan dop söŋangö yuai amötŋi, jöhanŋi tuatŋi aka awamŋi juzu paura ewö ali gölmenöŋ ahöi eka yaigep sombemnöŋ anda qezaköba koumŋine kaba beret lölöwöröŋi memba nezema. Eks 16.13-36
32 Qesim waŋgigetka Jisösnöŋ kewö jii mötket, “Iŋini miaŋgö könaŋi ölöp qahö möt kutuze. Nöŋön keu öl töhönŋi kun kewö jibi mötket: Mosesnöŋ aŋgöletot Toŋi qahö ahök. Yaŋön nene beret mi Suepnöhök qahö eŋgii negetmö, nani Iwinan mönö Suepnöhök beret ölbölŋi eŋgimakza. 33 Anutugö nene beret mi mönö Suepnöhök eta asuhuba gölme dop ambazip malmal köhöikŋi eŋgimakza.”
34 Mewö jii möta kewö jiget mörök, “O Kembu, gi nalö dop nene beret mi neŋginöŋga nemba malbin.”
35 Jisösnöŋ mi möta jiyök, “Nöŋön malmal köhöikŋaŋgö neneŋi akzal. Kunŋan nöŋgöreŋ kazawi, yaŋön nem timbireŋ aka wösöŋi nalö kunöŋ qahö alma. Kunŋan ni möt narim niŋgimakzawi, yaŋön ogöra qahö kömuma. 36 Mewö aigun iŋini ni nek teköba töndup qahö möt narim niŋgize. Mi mönö lök jibi mötze. 37 Aka töndup Iwinöŋ ambazip tosatŋi niŋgimakzawi, yeŋön mönö körek nöŋgöreŋ kame. Kunŋan nöŋgöreŋ kamawi, nöŋön mönö i qahö yakörimam.
38 “Nöŋön Suepnöhök eta nani imbinaŋgö dop yuai laŋ aka memba malmamgöra qahö asuhuyal. Mewö qahö. Melaim niŋgiyöhi, mönö yaŋgö jitkö dop nup memba malmamgöra eral.
39 “Melaim niŋgiyöhi, yaŋgö jitsihitŋan kewö ahöza: Yaŋön ambazip nöŋgö böröne al eŋgiiga maljei, nöŋön mi pakpak köyan köl eŋgiba malbiga yeŋgöreŋök kunŋan kun qahö sohoba ayuhuma. Qahö ayuhugetka nöŋön i nalö ketaŋe eŋgömindiba mem gulim eŋgimam.
40 “Iwinaŋgö jitsihitŋan kewö ahöza: Tosatŋan Nahönŋi eka möt narim waŋgizei, yeŋön körek nalö kewöŋe letota malmal köhöikŋi buŋa qem aŋguba malme. Mewö mal kömugetka nöŋön i nalö ketaŋi miaŋgöreŋ eŋgömindiba mem gulim eŋgimam.”
41 Jisösnöŋ mewö jiiga keu kötŋi kun kewö ahök, “Nöŋön malmalgö nene ölŋi aka Suepnöhök eta asuhuyal.” Mewö jiyöhaŋgöra aka Juda jitŋememe yeŋön möt böliba uruŋinan ihururuk jiba jim waŋgiget. 42 Jim waŋgiba jiget, “Azi ki Jisös, Josefkö nahönŋa. Yaŋgö iwinamŋi mi ölöp möt etkizinmö, mönö denöwögöra ‘Suepnöhök eta asuhuyal,’ jiza?”
43 Mewö jigetka möta kewö meleŋnök, “Uruŋinan mönö kude ihururuk jiba jim niŋgime. 44 Iwi ni melaim niŋgiyöhi, yaŋön ambazip qahö öröm eŋgiza ewö, eŋgöreŋök kunŋan nöŋgöreŋ kamamgö osima. Öröi kabawak ewö, nöŋön i mönö nalö ketaŋe eŋgömindiba mem gulim waŋgimam.
45 *Ais 54.13“Kezapqetok yeŋgöreŋ kimbinöŋ keu kewö ohoget ahöza, ‘Anutunöŋ i körek pakpak kusum eŋgii mötme.’ Iwinöŋ ambazip kusum eŋgii keu möta urukönömŋine ala maljei, yeŋön mönö körekŋanök nöŋgöreŋ kame. 46 Ambazip kunŋan Iwi qahö eka malja. Iwigöreŋök eröhi, yaŋön mohot kun mönö i eka malja. 47 Nöŋön keu öl töhönŋi kun kewö jibi mötket: Kunŋan ni möt narim niŋgizawi, yaŋön mönö malmal köhöikŋi buŋa qem aŋguba mal öŋgöma.
48 “Nöŋön malmal köhöikŋaŋgö nene ölŋi akzal. 49 Mötket! Eŋgö ambösakonuruŋinan gölme qararaŋkölkölŋe anda mala nene qetŋi mana nemba malgetmö, töndup kömumba gisahöget. 50 Yeŋön kömugetmö, nene beret nalö kewöŋe Suepnöhök eta maljawi, kunŋan mi nemba mala qahö kömum köhöima.
51 “Nene beret malmalŋambuk Suepnöhök eröhi, mi nöŋön akzal. Kunŋan nene mi nemba malmawi, yaŋön mönö teteköŋi qahö köhöiba malma. Nene waŋgiba malmami, mi nöŋgö busuni. Gölmeŋi gölmeŋi yeŋön köhöiba malmegöra mi al eŋgimam.”
52 Jisösnöŋ mewö meleŋniga Juda jitŋememe yeŋön sutŋine urukönöpnöŋ jim qesim aŋguba jiget, “Yei! Azi kiaŋön mönö denöwö aka busuŋi neŋgiiga nembinak?”
53 Mi möta jigetka kewö jii mötket, “Nöŋön keu öl töhönŋi kun kewö jibi mötket: Iŋini Suep gölmegö Azi ölŋaŋgö sepŋi aka busuŋi qahö neme ewö, malmal köhöikŋi miaŋön mönö eŋgö uruŋine qahö ahöma. 54-55 Nöŋgö sepnan o ölŋi akza aka nöŋgö busunan nene ölŋi akza. Miaŋgöra kunŋan nöŋgö sep busuni nemakzawi, yaŋön mönö letota malmal köhöikŋaŋgö buŋaya aka mal öŋgöma. Mewö mal kömuiga nöŋön i nalö ketaŋe mindiba mem gulim waŋgimam.
56 “Kunŋan nöŋgö sep busuni nemakzawi, yaŋön mönö nömbuk qekötahöba kinakza aka nöŋön yambuk kinakzal. 57 Iwinöŋ Malmal Toŋi aka melaim niŋgiba wötni aka nam köl niŋgiiga köhöiba maljal. Mewöŋanök kunŋan ni nem niŋgimakzawi, nöŋön mönö mewöŋanök yaŋgö wötŋi aka nam köl waŋgibiga ölöp köhöiba malma. 58 Nene ölŋi Suepnöhök eröhi, mi nöŋön akzal. Eŋgö ambösakonurupŋinan Anutugö nene nemba mala kömugetmö, nalö kewöŋe eŋgöreŋök kunŋan beret ki nemba malmawi, yaŋön mönö teteköŋi qahö köhöiba malma.”
59 Jisösnöŋ Kaperneam taongö köuluk miriŋe kinda keu mi jim kusum eŋgiyök. Mewö.
Gwarek gwötpukŋan uruŋini böliiga Jisös mosötket.
60 Jisösgö gwarekurupŋi yeŋgöreŋök gwötpukŋan keu mi möta jiget, “Keu jit jizawi, miaŋön mönö keu köt ewö lömbötŋambuk akza. Mi möringa uruninan lömböriba bölim teköza. Miaŋgöra mi kunbuk mötpingö ölan neŋgöhöiga i mönö mosötpin.”
61 Gwarek yeŋön Jisösgö keugöra möt böliba uruŋinan ihururuk jiba jim waŋgigetka Jisösnöŋ mi uruŋan eŋguaŋgita möta kewö jii mötket, “Keu jizali, mi möt bölize me qahö? 62 Keu miaŋgöra möt bölize ewö, könaŋgep mönö denöwö asuhubawak? Suep gölmegö Azi ölŋan mutuk miri mala koröhi, euyaŋgöreŋ kunbuk liliŋgöba öŋgöi ekŋe ewö, nalö miaŋgöreŋ mönö denöwö mötme?
63 “Uŋa Töröŋi yaŋön ambazip mem gulim eŋgimakza. Iŋini gölme ambinöhök ahuba busuŋinambuk akzemö, ahuahu dölökŋe qahö ahuba nanŋini ösumŋinan öne letota Suepkö buŋa ahak mi qahöpmahöp. Uŋa Töröŋan malmal köhöikŋi eŋgizawi, nöŋön keu kötŋi mi jim tuaribi möta malget. 64 Mewö möta malgetmö, eŋgöreŋök tosatŋan töndup ni qahö möt narim niŋgiba malje.” Denike yeŋön qahö möt narim waŋgigeri aka daŋön könaŋgep mamalolo mem waŋgimawi, Jisösnöŋ mi könakönahiŋeyök möta korök. Miaŋgöra mewö jiyök.
65 Mewö jiba toroqeba jiyök, “Miaŋgöra nöŋön kewö jibi mötme: Nöŋgö Iwinan ambazip kun qahö inahöm waŋgiza ewö, yaŋön mönö nöŋgöreŋ kamamgö osima.”
66 Keu miaŋgöra aka gwarek yeŋgöreŋök gwötpukŋan poraiba ziriŋziriŋ aka mosöta yambuk qahö toroqeba anda kaget. 67 Miaŋgöra Jisösnöŋ gwarek 12 mieŋgöra kewö jiyök, “Iŋini mönö mewöŋanök nömosöta anbingö mötze me qahö?”
68 *Mat 16.16; Mak 8.29; Luk 9.20Mewö jiiga Saimon Pitönöŋ meleŋnök, “O Kembu, nini mönö dagöreŋ anbinak? Malmal köhöikŋaŋgö Buŋa keuŋi mi mönö göhöreŋ ahöza. 69 Göŋön Anutugöreŋ azi sarakŋi akzani, nini mi möt nariba möt asariba maljin.”
70 Mewö meleŋniga Jisösnöŋ möta jiyök, “Nöŋön azi 12 iŋini möwölöhöm eŋgial aka eŋgöreŋök kunöŋ mönö bölöŋaŋgö bohonŋi akza.” 71 Judas Saimon Iskariotkö nahönŋi yaŋön gwarek 12 yeŋgö sutŋine mala könaŋgep mamalolo mem waŋgiyök. Jisösnöŋ keu mi yaŋgöra möta jiyök. Mewö.

- Jon
- <
- 6
- >

*6:4: Anutunöŋ mönöwök neŋgehoriba neŋgoŋgiröhi, Juda yeŋön miaŋgöra yambu (yara) dop nalö ala söŋgaimakze. Nei keunöŋ qetŋi Pasowa jize. Eksodus 12.15

†6:9: Bali mi padi, wit, out aka sehoŋ miaŋgö alaŋini kun.

*6:31: Eks 16.4, 15; Sum 78.24

‡6:31: Gölme qararaŋkölkölŋe Anutunöŋ söŋan dop söŋangö yuai amötŋi, jöhanŋi tuatŋi aka awamŋi juzu paura ewö ali gölmenöŋ ahöi eka yaigep sombemnöŋ anda qezaköba koumŋine kaba beret lölöwöröŋi memba nezema. Eks 16.13-36

*6:45: Ais 54.13

*6:68: Mat 16.16; Mak 8.29; Luk 9.20

© 1992, 2002 BSPNG